ศรชล.ภาค 2 เร่งรื้อซากอวนบริเวณเกาะโลซิน จังหวัดปัตตานี ปกคลุมปะการัง
พลเรือตรี ปกครอง มนธาตุผลิน โฆษกศูนย์อำนวยการรักษาผลประโยชน์ของชาติทางทะเล (ศรชล.) เปิดเผยถึงความคืบหน้าการปฏิบัติภารกิจแก้ปัญหาอวนขนาดใหญ่ปกคลุมปะการังบริเวณเกาะโลซิน เมื่อวันที่ 19 มิถุนายนที่ผ่านมา โดย ศรชล.ภาค 2 ได้ร่วมปฏิบัติภารกิจแก้ปัญหาอวนขนาดใหญ่ปกคลุมปะการังบริเวณเกาะโลซิน จังหวัดปัตตานี โดยมีกำลังจากหน่วยงานต่างๆ ภายหลังการสำรวจและประชุมวางแผน ทีมกู้อวนได้จัดชุดดำน้ำลงตัดอวนออกเป็นผืนย่อยขนาด 3x3 เมตร ให้ลอยขึ้นโดยใช้บอลลูนขนาดเล็ก ทำให้อวนที่ตัดแล้วลอยขึ้น และจะทำให้เกิดความเสียหายต่อปะการังน้อยที่สุด โดยทำการดำในช่วงเช้า 1 ครั้ง ช่วงบ่ายอีก 1 ครั้ง โดยสภาพอากาศในวันนี้ท้องฟ้าค่อนข้างแจ่มใส ทำให้การปฏิบัติเป็นไปด้วยความเรียบร้อย สามารถปฏิบัติได้ตามแผนที่วางไว้ สามารถตัดอวนขึ้นมาได้ประมาณร้อยละ 50 สำหรับแผนการในวันนี้ 20 มิถุนายน 2564 จะทำการดำอีก 2 เที่ยวเพื่อทำการตัดอวนที่เหลือ คาดว่าจะดำเนินการได้เสร็จสิ้นในช่วงเย็น ทั้งนี้ ได้เก็บตัวอย่างซากอวน เพื่อเตรียมการขยายผลหาเรือที่ทำการตัดอวนจนเกิดปัญหาดังกล่าวต่อไป